|  |
| --- |
| Høyres ekspertpanel mot vold i nære relasjoner og negativ sosial kontroll |

|  |
| --- |
| Dato: 25. april 2024Ref: Hilde Langvann |

# Skriftlig innspill – ref. innspillsmøte 23/4-23 om vold i nære relasjoner og negativ sosial kontroll

Hjelpekilden er en frivillig organisasjon som bistår mennesker som har bakgrunn fra strenge eller lukkede religiøse miljøer. Felles for miljøene er at de gjerne distanserer seg fra storsamfunnet og utøver streng kontroll av sine medlemmer. Vi bistår blant annet gjennom likepersonsarbeid for mennesker i bruddprosesser og rådgivning og kompetanseheving i hjelpeapparatet.

Våre brukere har vokst opp med å måtte forholde seg til en usynlig, åndelig virkelighet. En virkelighet hvor tilværelsen er en slagmark mellom Gud og Satan, og hvor man risikerer å bli dømt til evig pine i et helvete eller til en smertefull utslettelse i Harmageddon hvis man forlater trossamfunnet. For mange kan dette i ettertid bli en mangeårig pendling mellom tro, tvil og skrekk.

Negativ sosial kontroll og vold mot medlemmer og barn i trossamfunn har vært et tema i flere masteroppgaver og erfaringsrapporter i de siste årene.[[1]](#footnote-2)  I sum forteller dette kunnskapsgrunnlaget oss at psykisk vold forekommer i trossamfunn, og at den er knyttet til religiøs praksis. Volden og kontrollen innebærer mulige negative konsekvenser for den utsatte. Risiko for fysiske og psykiske helsevansker og skader øker med antallet og omfanget av belastninger den utsatte opplever. I tillegg vet vi at denne gruppen utsatte formidler en opplevelse av å ikke ha blitt sett, og at trossamfunnets skepsis til storsamfunnet har skapt en barriere mellom de utsatte og hjelpeapparatet.

**Kompetanseheving**
Masteroppgaven «Barns rett til beskyttelse mot psykisk vold i trossamfunn»6 bemerker:

*«Gjennom arbeidet med å innhente informasjon om situasjonen for barn i trossamfunn i dag, har vi oppdaget at det er lite fokus på psykisk vold mot barn i trossamfunn.»*

*«Selv om både kompetanseteamet og barneombudet får inn saker om dette, ser det ikke ut til at myndighetene har satt inn særlige tiltak for å verken undersøke eller forebygge dette. Det er viktig at staten tar tak i dette som et faktisk problem og ikke overser denne utsatte gruppen.»*

Det konkluderes med at det er behov for et bedre hjelpeapparat, både i møte med barn som blir utsatt for psykisk vold i trossamfunn, men også for unge voksne og voksne som opplever vanskelige bruddprosesser med trossamfunn.

Å satse på hjelpeapparatet er også i tråd med Barnekonvensjonens artikkel 19. andre ledd, hvor det anbefales at staten iverksetter beskyttelsestiltak i form av sosiale programmer som gir nødvendig støtte, oppfølging og behandling av barn utsatt for vold.

Dette er også konklusjonen til masteroppgaven «Et spindelvev av kontroll»7

*«Det er behov for mer kunnskap om barns situasjon i lukkede trossamfunn. Samt behov for økt kompetanse hos de som arbeider med barn for at de kan gjenkjenne, reagere og handle slik at barn får den hjelpen de trenger.»*

Regjeringens handlingsplan «Frihet fra negativ sosial kontroll og æresrelatert vold» (2021-2024), har et eget tiltak for kompetanseheving i hjelpeapparatet. Hjelpekilden ønsker å bemerke at tiltaket er for svakt prioritert til at denne kompetansehevingen skal kunne ha forventet effekt. Vi har vært aktivt involvert i tiltaket i 2022, og har konkludert med at det har vært vanskelig å gjennomføre siden det har vært avhengig av samarbeid med lokale aktører.

BFD har ikke fulgt opp tiltaket i 2023, og Hjelpekilden har derfor tatt initiativ til å følge det opp uavhengig av BFD, i samarbeid med Kompetanseteamet mot negativ sosial kontroll og æresrelatert vold (Bufdir) og RVTS Sør. Vi har gjennomført to fagdager, som gjør at vi nå sitter med et godt sammensatt program som vi er klare til å dele nasjonalt.

I tillegg har Hjelpekilden hatt en rekke timesundervisinger for hjelpeapparatet, fortrinnsvis skolehelsetjenesten og barnevern. Vi har også̊ undervist sosionom- og barnevernsstudenter ved Nord Universitet i Bodø og Universitetet i Agder.

Kompetansehevingen som er gjennomført har blitt godt tatt imot, og vi har i etterkant fått flere forespørsler fra andre kanter av landet om når fagdagen blir gjort tilgjengelig der. Vi får også̊ fortløpende henvendelser om undervisning over Teams. Det har vært flere henvendelser om undervisning på andre høgskoler, som vi pr i dag ikke har økonomisk mulighet til å etterkomme.

Det er et tydelig behov for kompetanseheving, og stor etterspørsel hos hjelpeapparatet. Vi mener at det vil være en langt bedre løsning å **forankre dette tiltaket kommunalt, gjennom feks å implementere tiltaket i kommunale handlingsplaner mot vold i nære relasjoner**. Gjennom samarbeid med Hjelpekilden, Kompetanseteamet, RVTS og IMDi, kan kommunene iverksette denne viktige kompetansehevingen lokalt.

1. Holvik Høydal, M og Skjømming J. A (2020)."Barns rett til beskyttelse mot psykisk vold i trossamfunn" Masteroppgave Det juridisk fakultet, Universitetet i Oslo.
 Nyblin-Austgulen. B (2022) "Et spindelvev av kontroll" Master i tverrfaglig arbeid med barn, unge og familier. Høgskolen Innlandet.
 Hjelpekilden (2022) «Gud har satt deg i denne situasjonen for at du skal lære noe» Erfaringsrapport om voldsutsatte i strenge religiøse miljøer
 Hjelpekilden (2023) «Når tro og barndom kolliderer» Erfaringsrapport om unge som blir ekskludert fra religiøse fellesskap.
 Andresen, M. og Aschehoug Olsen, I. A. (2023) «[Når glassveggen knuses -](https://uia.brage.unit.no/uia-xmlui/bitstream/handle/11250/3082007/no.uia%3Ainspera%3A143809986%3A24100748.pdf?sequence=1&isAllowed=y&fbclid=IwAR2k9hh1af1_lWcRQv99q_SwoT6R0dB-MnmQRDzkAu8tG99NLAIwv1VXYME" \t "_blank)[En kvalitativ studie av menneskers erfaringer med å vokse opp i og bryte med lukkede, religiøse trossamfunn](https://uia.brage.unit.no/uia-xmlui/bitstream/handle/11250/3082007/no.uia%3Ainspera%3A143809986%3A24100748.pdf?sequence=1&isAllowed=y&fbclid=IwAR2k9hh1af1_lWcRQv99q_SwoT6R0dB-MnmQRDzkAu8tG99NLAIwv1VXYME)» Masteroppgave i samfunnskunnskap, Universitetet i Agder
 Kosuta, Minela (2018) [«Av og til kunne jeg ønske jeg hadde en hijab å skylde på eller noe som gjør meg synlig»](https://www.kun.no/uploads/7/2/2/3/72237499/masteroppgave_minelakosuta.pdf), Universitetet i Agder. [↑](#footnote-ref-2)